Adonxs

**Adam Pavlovčin** (* 13. september 1995, Myjava), vystupujúci ako **ADONXS** (štylizované veľkými písmenami), je slovenský spevák-skladateľ, model a tanečník, známy svojím hlbokým basovým hlasom a pódiovou extravaganciou. V rokoch 2015 – 2020 bol lídrom londýnskej alternatívnej skupiny PACE. Je päťnásobným majstrom Slovenska v tanečných disciplínach IDO. V roku 2021 sa stal víťazom *[[Česko Slovenská SuperStar (2021)|SuperStar]]*. V roku 2022 obdržal nomináciu na Objav roka na Ruka Hore Awards 2021 a bol ocenený na zozname *[[Forbes (magazín)|Forbes]] 30 pod 30*. V novembri 2022 vydal debutový sólový album *[[Age of Adonxs]]*, z ktorého single „Moving On“ a „Game“ sa stali najhranejšou skladbou slovenského interpreta v éteri. Je bratom herečky Radky Pavlovčinovej a synom výtvarnej umelkyne Moniky Sabo. Reprezentoval Česko v súťaži Eurovision Song Contest 2025 s pesničkou Kiss Kiss Goodbye.

## Raný život
Adam Pavlovčin sa narodil 13. septembra 1995 na Myjave, vyrastal však na Záhorí v Senici a obci Cerová. Po vzore staršej sestry sa od útleho detstva súťažne venoval tancu, spevu a učil sa hrať na klavíri. So spevom ale prestal, keď mu v období dospievania jeho dovtedy vysoký hlas (tenor) zmutoval až na najnižší ľudský hlas, aký existuje (basso profondo). Extrémna zmena hlasu a strata tenorového rozsahu mala za následok, že novým, hlbokým basovým hlasom vhodným do opery už nedokázal zaspievať piesne populárnej hudby, v ktorej tenori dominujú. V dôsledku toho sa zameral na tanec a v nasledujúcich rokoch sa stal niekoľkonásobným majstrom Slovenska v tanečných disciplínach street dance (neskôr aj trikrát v kategórii dospelých). V pätnástich rokoch sa odsťahoval od rodičov do Bratislavy, kde navštevoval Bilingválne gymnázium C. S. Lewisa. Chodil aj na hodiny herectva do akadémie v Divadle Nová scéna, pôsobil v profesionálnych tanečných súboroch a začal sa venovať modelingu. 

K spevu sa vrátil vďaka českej hlasovej pedagogičke, opernej dive Hane Peckovej, ktorá ho v Prahe učila, ako spievať hlbokým hlasom a zároveň ho v priebehu rokov naspäť dopracovala k vysokému hlasovému rozsahu. Po maturite sa tam odsťahoval a rok sa živil ako všestranný umelec na voľnej nohe, kým sa nerozhodol odísť do Londýna zamerať sa na hudobnú kariéru.

Vysokoškolské štúdium spevu a hudobnej kompozície absolvoval v Londýne na prestížnom Britskom a írskom inštitúte modernej hudby (BIMM London), z ktorého vzišli umelci ako James Bay, Tom Odell či Marina Diamandis. Promoval s najvyšším vyznamenaním.

Aby dokázal splácať vysoké školné a náklady na živobytie, popri štúdiu si naraz zarábal opatrovaním detí, prácou v gay klube, modelingom, hraním s kapelou a vyučovaním spevu. Adonxs, ktorý rodičom oznámil, že je gej, dva týždne po tom, ako sa v osemnástich rokoch „strašne zamiloval“ do muža, označil svoje vysokoškolské roky v Londýne za prelomové obdobie života, ktoré zásadným spôsobom formovalo jeho osobnosť a ovplyvnilo jeho tvorbu.

Prvou piesňou, ktorú Adonxs v živote napísal, bola „Speechless Boy“, ktorej nízkorozpočtový videoklip vydaný v roku 2016 pred odchodom do Londýna predstavoval jeho verejný coming out. Skladbu z YouTube neskôr odstránil.

## Kariéra

### Hudba
#### 2015 – 2020: Líder skupiny PACE
Ešte počas štúdia na gymnáziu Adonxs založil hudobné zoskupenie PACE so svojím spolužiakom, dnes skladateľom filmovej hudby, Adriánom Čermákom, ktorý rovnako odišiel študovať do Londýna. Tam sa dvojica rozrástla o ďalších dvoch hudobníkov, monackého gitaristu Lorenza Calva a gréckeho bubeníka Chrisa Eleosa. Začiatkom roka 2018 PACE vydali debutové album *Keeper* obsahujúce sedem skladieb v štýle alternatívneho, prevažne barokového popu, ktoré kombinujú Čermákove prvky symfonického orchestra (nástroje ako lesný roh, trombóny, sláčikové nástroje) s hlbokými vokálmi a autobiografickými textami Adonxsa, ktorý je „uväznený vo vlastných túžbach a víziách“. O rok neskôr vyšiel samostatný singel „Hunt Me Down“, kde Čermák ako jeden z nástrojov použil harmónium, ktoré našiel na blšom trhu a Adonxs prechádza z hlbokých vokálov do falzetu. V roku 2020 ho nasledoval singel „Fallen“ charakteristický vojenskými bubnami. Videoklip ku skladbe prelína čiernobiely svet s farebným, poukazuje na vnútorné vyslobodenie a dôležitosť vzťahu k sebe samému. Album bol pre atmosférickosť prirovnaný k filmovému soundtracku.

Štvorčlenná medzinárodná zostava PACE vystupovala takmer výlučne v Británii, v londýnskych venues vrátane historického O2 Shepherd's Bush Empire, predstavili sa na anglických festivaloch, dúhových pochodoch a boli tiež predskokanom britskej speváčky Grace Carter. Koncertovanie skupiny zastavila v roku 2020 pandémia COVID-19. 

Následne sa v 2021 rozhodol vydať na sólovú dráhu a začal s prípravou skladieb na svoj debutový album. Nahrávky poskytol producentom britskej skupiny Florence and the Machine, ktorých jeho tvorba oslovila, počas pandémie však zo spolupráce zišlo. Vzápätí sa zoznámil s producentom Oliverom Fillnerom, s ktorým nadviazal spoluprácu a ešte toho roku prijal pozvanie zúčastniť sa *SuperStar*, aby sa pred vydaním vlastnej tvorby zviditeľnil v Česku a na Slovensku.

#### 2021 – súčasnosť: Sólová kariéra
Do povedomia širokej verejnosti sa v rodnom Slovensku a Česku dostal v roku 2021, keď sa stal víťazom siedmeho ročníka česko slovenskej speváckej súťaže ''SuperStar''. Je považovaný za najkomplexnejšieho speváka v celej histórii súťaže, podľa *Headliner* „má všetko, čo ostatným víťazom chýbalo“. V médiách však obdržal prívlastok *extravagantný* za vystupovanie v rodovo nekonformných kostýmoch vrátane brnenia z priesvitných šiat. „Oblečenie nemá pohlavie,“ uviedol. Adonxs je prvým otvorene LGBTQ+ víťazom súťaže a svoje víťazstvo, v ktoré kvôli predsudkom neveril, označil za znak progresu českej a slovenskej verejnosti. V rozhovore pre *ELLE*, ktorý poukázal na jeho popularitu ako queer umelca v konzervatívnej spoločnosti, sa Adonxs vyjadril k spoločenskému dosahu svojho úspechu: „Verím, že aj práve moje víťazstvo bude motivovať ďalších domácich spevákov, hercov, moderátorov či politikov, aby boli sami sebou a nebáli sa byť autenticky queer." Adonxs sa do *SuperStar* neprihlásil, patril medzi účastníkov, ktorí boli vyhľadaní talentovým skautom a pozvaní na kasting. Oslovený bol aj do minulých piatich ročníkov súťaže, keď žil v Londýne, zakaždým však odmietol, ako dlhoročný člen alternatívnej hudobnej scény vtedy považoval komerčnú spevácku súťaž za „umelecký fastfood“. Keď sa v dôsledku vypuknutia pandémie COVID-19 presťahoval z Londýna naspäť do Prahy, prijal pozvanie, aby pred vydaním sólovej tvorby zistil, ako na queer umelca zareaguje české a slovenské publikum. „Očakával som, že skupina, ktorá voči mne vyjadrí negatívny postoj, bude omnoho väčšia. [...] Bol som skeptický a nevedel som odhadnúť, ako presne ja nastavená kultúrna scéna v Česku a na Slovensku. Mojim cieľom ale bolo zostať rovnaký a priniesť presne to, čo som robil v Londýne, na naše pódium.“ Dva týždne po víťazstve v súťaži napísal a nahral štyri nové skladby vrátane „Moving On“, ktorá sa neskôr stala debutovým singlom a oznámil, že ako sólový spevák nebude vystupovať pod menom Adam Pavlovčin.

V januári bol vydaný kompilačný album skladieb, s ktorými sa predstavil v súťaži, na rozdiel od predošlých víťazov prvýkrát nejde o štúdiové nahrávky, ale o záznamy jeho živých vystúpení. Na Slovensku bol nominovaný na Objav roka na Ruka Hore Awards 2021.

Vo februári British and Irish Modern Music Institute v Londýne upozornil na Adonxsa ako na jedného z nových umelcov, ktorí môžu ovplyvniť hudobnú scénu a zaradil ho na zoznam *Up and Coming*. 17. februára vystúpil ako hudobný hosť v *Chart Show*. 10. marca vystúpil v sprievode Symfonického orchestra Slovenského rozhlasu pod vedením dirigenta Adriana Kokoša na galavečeri 25. ročníka udeľovania cien ''Krištáľové krídlo''. *[[Forbes (magazín)|Forbes]]* zahrnul Pavlovčina do *Forbes 30 pod 30*, zoznamu Slovákov, ktorí sú už v mladom veku lídrami vo svojich odvetviach a „menia svet okolo seba“.

Debutový sólový singel „Moving On“ prvýkrát predstavil na Slovensku 24. apríla živým vystúpením v tanečnej šou *Let's Dance*. Skladba bola oficiálne vydaná 20. mája a stala sa najhranejšou skladbou slovenského interpreta v slovenskom éteri. Rozhodnutie nevystupovať v sólovej kariére pod menom Adam Pavlovčin, ale pod pseudonymom ADONXS, zdôvodnil ambíciou pokračovať v prezentácii za hranicami. Adonxs sa vyslovuje ako adonys; nahradenie samohlásky písmenom „x“ v menách používajú queer umelci a niektorí jazykovedci na znak genderovej inkluzívnosti či odmietnutia zaužívaných rodových stereotypov. Pavlovčin si alter ego Adonxs osvojil počas štúdia v Londýne, aby prekonal strach z vystupovania pred obecenstvom; meno je odkazom na antickú dobu, kedy ľudstvo nedefinovalo rody a nerozlišovalo sexuálne orientácie – na gréckeho boha Adonisa, ktorý bol v starogréckej literatúre symbolom maskulinity, zároveň však feminizovaný, rodovo neurčitý a bol milencom bohyne lásky aj boha slnka.

11. júna vystúpil ako jediný slovenský umelec popri Due Lipe či Zare Larsson na Lovestream festivale v Bratislave, kde predstavil svoje dva nadchádzajúce single „Game“ a „Cold Summer“. 19. augusta Adonxs vydal druhý sólový singel „Game“. V texte piesne Adonxs poukazuje na paralelu medzi manipulatívnym romantickým vzťahom a spôsobom, akým zábavný priemysel zaobchádza s mladým umelcom. Vo videoklipe Adonxs vystupuje ako živá bábika Barbie v krabici a zároveň celebrita lákajúca na výhodnú kúpu produktov. Videoklip získal nomináciu na Berlin Music Video Awards a singel sa stal najhranejšou skladbou slovenského interpreta v slovenskom éteri. Tretí singel „Cold Summer“ vydal 18. októbra. Adonxs skladbu naživo odspieval a odohral na klavíri na Námestí SNP počas vystúpenia na pochode proti nenávisti voči LGBTQ+ ľuďom po teroristickom útoku v Bratislave 12. októbra 2022.

11. novembra 2022 vydal svoj debutový štúdiový album *[[Age of Adonxs]].* Obsahuje 10 autorských skladieb, ktoré Adonxs označil za „intímnu výpoveď“. Album predstavuje odklon od doterajšej alternatívnej tvorby ku komerčnejšiemu popu; vyjadril sa, že sa snaží nájsť kompromis medzi tým, akú hudbu robieva a „tým, čo je ešte hrateľné v rádiu“. Zvuk masteroval Dave Kutch, ktorý masteroval albumy Duy Lipy, Beyoncé, Billie Eilish, Lany Del Rey či The Weeknda. Producentmi albumu sú Oliver Fillner, Tom Lobb a Marek Rakovický z Lavagance Studios. S hudobníkmi z PACE naďalej spolupracuje; spoluzakladajúci člen Adrián Čermák ho koncertoch doprevádza na klavíri, Lorenzo Calvo na gitare. *Musicserver* vyhlásil *Age of Adonxs* za najlepší hudobný album na českej a slovenskej scéne za rok 2022. Album obdržal nomináciu na Ruka Hore Awards 2022 za najlepší album roka, kde Adonxs získal i nomináciu na interpreta roka a za skladbu „Game“ mu bola udelená cena v kategórii Hit roka Europa 2. V českých Hudobných cenách Evropy 2 za rok 2022 obdržal cenu v kategóriach Objav roka a Spevák roka a nomináciu v kategórii Pieseň roka, so skladbou „Moving On“. V Česku album *Age of Adonxs* obdržal prednomináciu na Cenu Anděl za najlepší slovenský album v roku 2022.

V máji 2023 bol Adonxs predstavený ako jeden z umelcov, ktorí vystúpia na medzinárodnom festivale Sziget v Budapešti. V júni vystúpil na Miss Slovensko 2023. V júli sa predstavil na 27. ročníku festivalu Pohoda.

28. júla Adonxs vydal singel „No Common Measure“. 22. novembra vydal singel „Overthinker“, štylizované ako OVRTHNKR, ktorého hudobný videoklip upozorňuje na tzv. Adonisov komplex u mužov, ktorý môže viesť k telesnej dysmorfickej poruche.

### Tanec, modeling, herectvo
Okrem hudobnej kariéry je Adonxs bývalým profesionálnym tanečníkom a päťnásobným majstrom Slovenska v tanečných disciplínach street dance – dvakrát v juniorskej a trikrát v hlavnej (dospeláckej) vekovej kategórii Medzinárodnej tanečnej organizácie. Ako profesionálny tanečník vystupoval s Robbiem Williamsom, Nicole Scherzinger či Leonou Lewis, trénoval s choreografom Justina Biebera, Ianom Eastwoodom, Keonem Madridom či Camillom Lauricellom a špecializoval sa na štýly street dance, lyrický jazz či latinskoamerické tance. Pôsobil vo viacerých profesionálnych tanečných súboroch vrátane RDS Company. Ako člen 4in1ARTISTS konceptu pre všestranných umelcov vystupoval po svete ako tanečník, model a herec v jednej osobe.

Modelingu sa venuje od šestnástich rokov. Bol modelom pre Alexander McQueen v Miláne, predvádzal aj na móle na Fashion Weeku v Londýne a iných metropolách. Býva súčasťou módnych kampaní pre návrhárov, ktorí odmietajú rodové stereotypy a ktorí nedelia svoje kolekcie na dámske a pánske. Patria medzi nich aj českí a slovenskí návrhári Lukáš Lindner, Pavol Dendis a Jan Černý, s ktorými dlhodobo spolupracuje. Podporuje udržateľnosť a upcykláciu. Je tvárou Adidas Originals pre český a slovenský trh, v júni bol tvárou kampane Dsquared2. V auguste moderoval svetové finále Elite Model Look. 

Pôsobí v pražskom Divadle Bez zábradlí, kde v jazzovom muzikáli *[[Kabaret|Cabaret]]* stvárňuje postavu Bobbyho, milenca z nočného Kit Kat Klubu, účinkuje tiež v úlohe volavky v environmentálnom predstavení *Ostrov!* súboru BURKICOM. Hral aj v hudobných videoklipoch „The Riddle“ od francúzskej speváčky Silly Boy Blue, v „Euphoria“ od NobodyListen a v „24/7“ od nemeckej speváčky MELINA.

V auguste 2022 TV Markíza oznámila jeho účasť v siedmej sérii šou *[[Tvoja tvár znie povedome]]*.

Od augusta 2023 Adonxs účinkuje v Divadle Jatky 78 v inscenácii Snowflakes, živom traileri k filmu Amerikánka.

## Aktivizmus
Adonxs je tvárou reklamnej kampane s názvom *Každá láska je láska*, v ktorej sa bozkáva s mužom a vzápätí parafrázuje text z Biblie, Hymnus na lásku, ktorý sa často cituje na svadobných obradoch. Na Slovensku, kde Ústava zakazuje párom rovnakého pohlavia uzavrieť manželstvo, boli na kampaň podané sťažnosti za „nemorálnosť“. Komisia Rady pre reklamu ich zamietla ako neopodstatnené a vyzdvihla posolstvo reklamy. Adonxs o kampani povedal: „Keď si predstavím, že by som podobnú reklamu na Slovensku videl ako malý chlapec, určite by to malo veľmi pozitívny vplyv na moje dospievanie a veľa životných rozhodnutí by som pravdepodobne urobil inak.“ V roku 2021 sa vyjadril, že sa nikdy nepovažoval za LGBTQ+ aktivistu, ale „svojimi krokmi a vystúpeniami som sa ním stal“.

V roku 2022 sa kampaň rozšírila o iniciatívu, v ktorej Adonxs verejne vyzýva na zmenu výkladu slova *láska* v Slovníku súčasného slovenského jazyka, ktorý ju na rozdiel od anglického či nemeckého definuje ako náklonnosť jedného pohlavia k druhému. Jazykovedný ústav Ľudovíta Štúra SAV na výzvu zareagoval a s úpravou definície lásky súhlasil. Zmena sa má prejaviť najprv v elektronickej podobe slovníka.

Prostredníctvom iniciatívy *Umělci pro Ukrajinu* v spolupráci s humanitárnou organizáciou ADRA sa v Prahe podieľa na priamej humanitárnej pomoci utečencom z ruskej invázie na Ukrajinu, zapojil sa do materiálnych i finančných zbierok pre Ukrajincov, vystupuje na benefičných koncertoch. Adonxs sa označil za pacifistu; pre ''Forbes'' uviedol, že vypuknutie vojny za slovenskými hranicami ho na niekoľko dní úplne „paralyzovalo“.

14. októbra 2022 Adonxs vystúpil na Námestí SNP na pochode proti nenávisti voči LGBTQ+ ľuďom po teroristickom útoku na LGBTQ+ bar v Bratislave, kde odohral na klavíri svoje skladby „Two Romeos“ a „Cold Summer“. Vystúpil i na Dúhových pochodoch v Brightone, Bratislave a Prahe.

1. januára 2023 vystúpil s piesňou „Klid, mír a pokora“ na Slávnostnej ceremónii udeľovania štátnych vyznamenaní pri príležitosti 30. výročia vzniku samostatného Slovenska prezidentkou Zuzanou Čaputovou.

30. januára 2023 mu občianske združenie Iniciatíva Inakosť udelilo Cenu za pozitívne zviditeľnenie.

## Umenie
Hoci jeho hovorový hlas mylne naznačuje barytón, Adonxs je v skutočnosti až basso profondo – najhlbší, extrémne nízko položený mužský hlas – pričom ale vďaka Peckovej dnes dosahuje rozsah až po tenor, najvyšší mužský hlas. V dôsledku toho má v hornom registri charakteristickú farbu. V populárnej hudbe, v ktorej dominujú tenori, je jeho bas neobvyklý, o kariéru operného speváka (basistu) ale nemal záujem. Adonxsov hlas bol opísaný ako „zamatový“, „ľahko rozpoznateľný“, jeho vokály ako „hlboko precítené“, „srdcervúce“, skladby ako „atmosférické“, pripomínajúce filmovú hudbu. Ich základom je klavír, v ranej tvorbe doplnený prvkami symfonického orchestra.

Štýl jeho písania textov je naratívny, texty sú autobiografické, venujú sa témam sebalásky, sexuálnej túžby, smilstva, zmätku, oddanosti, osamelosti či zanechania minulosti. Všetky piesne skladá na klavíri.

Vyrastal na Queen, Princeovi, Eltonovi Johnovi, Sealovi či Depeche Mode, v tvorbe ho ovplyvnili umelci ako AURORA, Sevdaliza, Sufjan Stevens, London Grammar, Josef Salvat, Lorde, Birdy či Florence and the Machine, pričom kľúčovou inšpiráciou v začiatkoch jeho hudobnej kariéry bol francúzsky umelec Woodkid. K jeho módnym inšpiráciám v hudbe patria Damiano David, líder talianskej rockovej skupiny Måneskin, Sevdaliza, Prince, Freddie Mercury či David Bowie. V rozhovore pre *Esquire* definoval svoj štýl ako inšpirovaný glamom 80. rokov a „ovplyvnený londýnskou queer pop kultúrou“. Je známy svojimi rituálmi pred každým vystúpením, v zákulisí si vždy zvykne nalakovať nechty pre šťastie. *ELLE* označil Adonxsa za „queer kráľa“, zatiaľ čo *Musicserver* ho hudobne prirovnal k Jamesovi Blakeovi a Woodkidovi.

## Osobný život
Adonxsova o šesť rokov staršia sestra Radka je herečka a speváčka pôsobiaca v Prahe. Jeho matkou je kritikmi oceňovaná výtvarná umelkyňa Monika Sabo. Jeho (nevlastný) otec kpt. Marián Sabo je záchranár v Hasičskom a záchrannom zbore, s biologickým otcom neudržiava kontakt.

V detstve sa venoval karate a je fanúšikom *[[Drag queen|RuPaul's Drag Race]]*.

## Diskografia
### Albumy

### Single
*Skupina PACE*:

*ADONXS*:

## Filmografia

### Hudobné videá

### Televízia

## Ocenenia a nominácie
### Hudobné

### Iné

## Tanečné výsledky
*Pódiové umiestnenia v disciplínach IDO SZTŠ:*

### Majstrovstvá Slovenska

### Majstrovstvá sveta

### Slovenský pohár

* JVK = juniorská veková kategória (13 – 17 rokov)
* HVK = hlavná veková kategória (dospelí do 31 rokov)
* IDO = Medzinárodná tanečná organizácia
* SZTŠ = Slovenský zväz tanečného športu

## Vystúpenia v SuperStar 2021

## Referencie

## Externé odkazy
*  
* 

## Zdroj

Kategória:Osobnosti z Myjavy
Kategória:Slovenskí speváci
Kategória:Slovenskí popoví speváci
Kategória:Slovenskí popoví klaviristi
Kategória:Slovenskí skladatelia modernej hudby
Kategória:Slovenskí modeli
Kategória:Česko Slovenská SuperStar
Kategória:Slovenské LGBT osobnosti